Document ID: 32006D0719

SKLEP SVETA
z dne 5. oktobra 2006
o pristopu Skupnosti k Haaški konferenci o mednarodnem zasebnem pravu
(2006/719/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 61(c) v povezavi s prvim pododstavkom člena 300(2) in drugim pododstavkom člena 300(3) Pogodbe,
ob upoštevanju predloga Komisije,
ob upoštevanju privolitve Evropskega parlamenta (1),
ob upoštevanju naslednjega:
(1)
Cilj Haaške konference o mednarodnem zasebnem pravu (HCCH) je delovanje za postopno poenotenje pravil mednarodnega zasebnega prava. HCCH je doslej sprejela številne konvencije na različnih področjih mednarodnega zasebnega prava.
(2)
Od začetka veljavnosti Amsterdamske pogodbe je v pristojnosti Skupnosti tudi sprejemanje ukrepov na področju pravosodnega sodelovanja v civilnih zadevah s čezmejnimi posledicami, kolikor je to potrebno za pravilno delovanje notranjega trga. Skupnost je to pristojnost uporabila pri sprejetju številnih instrumentov, med katerimi je veliko takšnih, ki deloma ali v celoti pokrivajo ista področja kot HCCH.
(3)
Bistvenega pomena je, da se Skupnosti zagotovi status, ki ustreza njeni novi vlogi pomembnega mednarodnega akterja na področju pravosodnega sodelovanja v civilnih zadevah in da lahko kot polnopravna članica uveljavlja svojo zunanjo pristojnost na pogajanjih o konvencijah HCCH na področjih, ki so v njeni pristojnosti.
(4)
Svet je s sklepom z dne 28. novembra 2002 pooblastil Komisijo, da se pogaja o načinih in pogojih pristopa Skupnosti k HCCH.
(5)
S skupnim pismom Komisije in Predsedstva HCCH z dne 19. decembra 2002 je Skupnost zaprosila za članstvo v okviru HCCH ter za začetek pogajanj.
(6)
Aprila 2004 je Posebni odbor za splošne zadeve in politiko v okviru HCCH sprejel soglasno stališče, da naj načeloma Skupnost postane članica HCCH in določil nekatera merila in postopke, ki podrobneje določajo njeno članstvo.
(7)
Junija 2005 je diplomatska konferenca v okviru HCCH soglasno sprejela spremembe statuta HCCH (statut), potrebne za pristop kake organizacije za regionalno gospodarsko povezovanje, in člani HCCH so bili nato pozvani, da po možnosti v roku devetih mesecev oddajo svoje glasove glede sprememb.
(8)
Spremembe statuta bodo začele veljati tri mesece po obvestilu generalnega sekretarja HCCH članicam, da je bila dosežena potrebna dvotretjinska večina za spremembo statuta. Kmalu po začetku veljavnosti bo Svet za splošne zadeve in politiko na izredni seji formalno sprejel odločitev o pristopu Skupnosti k HCCH.
(9)
Izid pogajanj o spremembi statuta je glede na interese Skupnosti zadovoljiv.
(10)
S členom 2A spremenjenega statuta je Skupnosti omogočeno, da kot organizacija za regionalno gospodarsko povezovanje postane članica HCCH.
(11)
Skupnost naj pristopi k HCCH.
(12)
V skladu s členom 3 Protokola o stališču Združenega kraljestva in Irske, ki je priložen k Pogodbi o Evropski uniji in Pogodbi o ustanovitvi Evropske skupnosti, Združeno kraljestvo in Irska sodelujeta pri sprejetju tega sklepa.
(13)
V skladu s členom 1 in 2 Protokola o stališču Danske, ki je priložen k Pogodbi o Evropski uniji in Pogodbi o ustanovitvi Evropske skupnosti, Danska ne sodeluje pri sprejetju tega sklepa, ki za njo ni zavezujoč in se za njo ne uporablja -
SKLENIL:
Edini člen
1. Skupnost pristopi k Haaški konferenci o mednarodnem zasebnem pravu (HCCH) z izjavo o sprejemu statuta HCCH (statut) iz Priloge I k temu sklepu, takoj ko HCCH sprejme formalno odločitev o sprejemu Skupnosti med svoje članice.
2. Skupnost deponira tudi izjavo o pristojnosti iz Priloge II k temu sklepu, v kateri so opredeljena področja, za katera so države članice svojo pristojnost prenesle na Skupnost in izjavo o določenih zadevah v zvezi s HCCH iz Priloge III k temu sklepu.
3. Predsednik Sveta je s tem pooblaščen za izvedbo vseh potrebnih postopkov za uveljavitev odstavkov 1 in 2.
4. Besedilo statuta je priloženo k temu sklepu kot Priloga IV.
5. Za namene tega sklepa izraz „država članica“ pomeni države članice razen Danske.
V Luxembourgu, 5. oktobra 2006

Labels: 11
15
5